**ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ**

**«Հայաստանի Հանրապետության Արմավիրի մարզի Արաքս համայնքի վարչական տարածքում 2026 թվականի տեղական տուրքերի և վճարների դրույքաչափերը սահմանելու մասին» Հայաստանի Հանրապետության Արմավիրի մարզի Արաքս համայնքի ավագանու որոշման նախագծի** **վերաբերյալ**

1. «Հայաստանի Հանրապետության Արմավիրի մարզի Արաքս համայնքի վարչական տարածքում 2026 թվականի տեղական տուրքերի և վճարների դրույքաչափերը սահմանելու մասին» Հայաստանի Հանրապետության Արմավիրի մարզի Արաքս համայնքի ավագանու որոշման նախագծի (այսուհետ՝ Նախագիծ) վավերապայմաններում «ԱՐԱՔՍ ՀԱՄԱՅՆՔԻ ԱՎԱԳԱՆԻ» բառերից առաջ անհրաժեշտ է լրացնել «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱՐՄԱՎԻՐԻ ՄԱՐԶԻ» բառերը։

2․ Նախագծի Հավելված 1-ի (այսուհետ՝ Հավելված 1) 1-ին կետի 2-րդ ենթակետի «ա», «բ» և «գ» պարբերությունների «մինչև» բառն անհրաժշետ է հանել՝ նկատի ունենալով «Տեղական տուրքերի և վճարների մասին» օրենքի (այսուհետ՝ Օրենք) 12-րդ հոդվածի 1-ին մասի 1-ին կետի «բ» ենթակետի կարգավորումները։

Բացի այդ, Հավելված 1-ի 1-ին կետի 2-րդ ենթակետի «ա» պարբերության «դրամ» բառն անհրաժեշտ է փոխարինել «դրամի» բառով։

3․ Հավելված 1-ի 1-ին կետի 2-րդ ենթակետի «դ» պարբերության «3001-ից» բառն անհրաժեշտ է փոխարինել «3001» թվով։

4․ Հավելված 1-ի 1-ին կետի 2-րդ ենթակետի «ե» պարբերության «տարածագնահատման» բառից հետո անհրաժեշտ է լրացնել «(գտնվելու վայրի)» բառերը՝ նկատի ունենալով Օրենքի 12-րդ հոդվածի 1-ին մասի 1-ին կետի «բ» ենթակետում կիրառվող ձևակերպումները։

5․ Հավելված 1-ի 3-րդ կետի 3-րդ ենթակետի «փոփոխությում» բառն անհրաժեշտ է փոխարինել «փոփոխություն» բառով։

6․ Հավելված 1-ի 5-րդ կետի համաձայն՝ համայնքի  վարչական տարածքում հեղուկ վառելիքի վաճառքի թույլտվության համար՝ օրացուցային տարվա համար՝ երկու հարյուր հազար դրամ։

Օրենքի 12-րդ հոդվածի 1-ին մասի 4-րդ կետի համաձայն՝ համայնքի վարչական տարածքում **օրենքով և այլ իրավական ակտերով սահմանված պահանջները բավարարող լցավորման յուրաքանչյուր կայանում** հեղուկ վառելիքի վաճառքի թույլտվության համար՝ օրացուցային տարվա համար՝ երկու հարյուր հազար դրամ.

Վերոգրյալից ելնելով՝ անհրաժեշտ է Հավելված 1-ի 5-րդ կետը համապատասխանեցնել Օրենքի 12-րդ հոդվածի 1-ին մասի 4-րդ կետին։

7․ Հավելված 1-ի 11-րդ կետի համաձայն՝ համայնքի վարչական տարածքում գտնվող խանութներում և կրպակներում հեղուկ վառելիքի, սեղմված բնական կամ հեղուկացված նավթային գազերի, մանրածախ առևտրի կետերում կամ ավտոմեքենաների տեխնիկական սպասարկման և նորոգման ծառայության օբյեկտներում տեխնիկական  հեղուկների վաճառքի թույլտվության համար՝ օրացուցային  տարվա համար՝ վաթսուն հազար դրամ։

Օրենքի 12-րդ հոդվածի 1-ին մասի 6-րդ կետի համաձայն՝ համայնքի վարչական տարածքում **գտնվող խանութներում, կրպակներում, հեղուկ վառելիքի կամ սեղմված բնական կամ հեղուկացված նավթային կամ ածխաջրածնային գազերի** մանրածախ առևտրի **կետերում, ավտոլվացման կետերում,** ավտոմեքենաների տեխնիկական սպասարկման և նորոգման ծառայության օբյեկտներում **տնտեսավարողի գործունեության յուրաքանչյուր վայրում** տեխնիկական հեղուկների վաճառքի թույլտվության համար՝ օրացուցային տարվա համար՝ վաթսուն հազար դրամ.

Վերոգրյալից ելնելով՝ անհրաժեշտ է Հավելված 1-ի 11-րդ կետը համապատասխանեցնել Օրենքի 12-րդ հոդվածի 1-ին մասի 6-րդ կետին։

8․ Հավելված 1-ի 16-րդ կետի 1-6-րդ ենթակետերով սահմանված դրույքաչափերն անհրաժեշտ է վերանայել և համապատասխանեցնել Օրենքի 12-րդ հոդվածի 1-ին մասի 11-րդ կետի «ա»-«զ» ենթակետերով սահմանված դրույքաչափերին, որոնցով նախատեսված է **մինչև** հիսուն հազար դրամ, **մինչև** հարյուր հազար դրամ, **մինչև** հինգ հարյուր հազար դրամ, **մինչև** մեկ միլիոն դրամ, **մինչև** հինգ հարյուր հազար դրամ, **մինչև** հարյուր հիսուն հազար դրամ դրույքաչափ։

9․ Հավելված 1-ի 17-րդ կետի համաձայն՝ համայնքի վարչական տարածքում, **համայնքային կանոններին համապատասխան**, հանրային սննդի կազմակերպման և **իրացման** թույլտվության համար տեղական տուրքը յուրաքանչյուր եռամսյակի համար սահմանվում է (...)։

Օրենքի 12-րդ հոդվածի 1-ին մասի 12-րդ կետի համաձայն՝ համայնքի վարչական տարածքում հանրային սննդի կազմակերպման **և իրականացման** **(համայնքի ավագանու որոշմամբ սահմանված կանոններին համապատասխան)՝** **տնտեսավարողի գործունեության համար առանձնացված յուրաքանչյուր վայրում** **հանրային սննդի կազմակերպման և իրականացման** թույլտվության համար տեղական տուրքը յուրաքանչյուր եռամսյակի համար սահմանվում է (...)։

Վերոգրյալից ելնելով՝ անհրաժեշտ է Հավելված 1-ի 17-րդ կետը համապատասխանեցնել Օրենքի 12-րդ հոդվածի 1-ին մասի 12-րդ կետին։

10․ Հավելված 1-ի 18-րդ կետի համաձայն՝ ավագանու սահմանած կարգին ու պայմաններին համապատասխան համայնքի վարչական տարածքում արտաքին գովազդ տեղադրելու թույլտվության համար, բացառությամբ միջպետական ու հանրապետական նշանակության ավտոմոբիլային ճանապարհների օտարման շերտերում և պաշտպանական գոտիներում տեղադրվող գովազդների թույլտվությունների, յուրաքանչյուր ամիսը մեկ քառակուսի մետրի համար (...)։

Օրենքի 12-րդ հոդվածի 1-ին մասի 14-րդ կետի համաձայն՝ ավագանու սահմանած կարգին ու պայմաններին համապատասխան՝ համայնքի վարչական տարածքում արտաքին գովազդ տեղադրելու թույլտվության համար, բացառությամբ **բնակավայրերի սահմաններից դուրս գտնվող պետական** նշանակության ավտոմոբիլային ճանապարհների օտարման շերտերում և պաշտպանական գոտիներում տեղադրվող գովազդների թույլտվությունների, յուրաքանչյուր ամիս մեկ քառակուսի մետրի համար՝

Վերոգրյալից ելնելով՝ անհրաժեշտ է Հավելված 1-ի 18-րդ կետը համապատասխանեցնել Օրենքի 12-րդ հոդվածի 1-ին մասի 14-րդ կետին։

11․ Հավելված 1-ի 19-րդ կետի համաձայն՝ Հայաստանի Հանրապետության համայնքների կամ համայնքի կազմում ընդգրկված բնակավայրերի խորհրդանիշերը (զինանշան, անվանումը) որպես օրենքով գրանցված ապրանքային նշան**,** ապրանքների արտադրության**,** աշխատանքների կատարման**,** ծառայությունների մատուցման գործընթացներում, ինչպես նաև ֆիրմային անվանումներում օգտագործելու **թույլտվության համար** օրացուցային տարվա համար՝ **մեկ հարյուր հազար դրամ**։

Օրենքի 12-րդ հոդվածի 1-ին մասի 15-րդ կետի համաձայն՝ Հայաստանի Հանրապետության համայնքների կամ համայնքների կազմում ընդգրկված բնակավայրերի խորհրդանիշները (զինանշանը, անվանումը) որպես օրենքով գրանցված ապրանքային նշան **կամ** ապրանքների արտադրության **կամ** աշխատանքների կատարման **կամ** ծառայությունների մատուցման գործընթացներում, ինչպես նաև ֆիրմային անվանումներում օգտագործելու **թույլտվություն տրամադրելու համար՝** օրացուցային տարվա համար՝ հարյուր հազար դրամ.

Վերոգրյալից ելնելով՝ անհրաժեշտ է Հավելված 1-ի 19-րդ կետը համապատասխանեցնել Օրենքի 12-րդ հոդվածի 1-ին մասի 15-րդ կետին։

12․ Հավելված 1-ի 23-րդ կետի 1-ին և 2-րդ ենթակետերով սահմանված դրույքաչափերն անհրաժեշտ է վերանայել և համապատասխանեցնել Օրենքի 12-րդ հոդվածի 1-ին մասի 20-րդ կետի «ա» և «բ» ենթակետերով սահմանված դրույքաչափերին, որոնցով նախատեսված է **մինչև** քսան հազար դրամ և **մինչև** երեք հարյուր հազար դրամ դրույքաչափ։

13․ Նախագծի Հավելված 2-ի (այսուհետ՝ Հավելված 2) 1-ին կետի 7-րդ ենթակետի «զ» պարբերությունն առաջարկում ենք շարադրել հետևյալ խմբագրությամ՝ նկատի ունենալով «Աղբահանության և սանիտարական մաքրման մասին» օրենքի 14-րդ հոդվածի 2-րդ մասի 6-րդ կետը․

«զ․ շինություններում, որտեղ իրականացվում է մեկից ավելի առանձնացված**, ինչպես նաև տարբերակված** տնտեսական գործունեություն, աղբահանության վճարը հաշվարկվում է յուրաքանչյուր հատվածի համար՝ ըստ տվյալ հատվածում իրականացվող գործունեության տեսակի, համաձայն սույն ենթակետի  **«ա»-«ե»** պարբերություններով սահմանված դրույքաչափերի, եթե աղբահանության վճար վճարելու պարտավորություն ունեցող անձը դրա մասին գրավոր տեղեկացնում է համայնքի ղեկավարին՝ կցելով նշված հատվածների մակերեսների նշումով սխեման, իսկ համայնքի ղեկավարին չտեղեկացնելու դեպքում հաշվարկվում է սույն ենթակետի **«ա»-«ե»** պարբերություններով սահմանված **առավել բարձր**դրույքաչափով,»։

14․ Հավելված 2-ի 1-ին կետի 7-րդ ենթակետի «է» պարբերության «առանձնացված» բառից հետո առաջարկում ենք լրացնել «, ինչպես նաև տարբերակված» բառերը՝ նկատի ունենալով «Աղբահանության և սանիտարական մաքրման մասին» օրենքի 14-րդ հոդվածի 2-րդ մասի 7-րդ կետը։

Բացի այդ, Հավելված 2-ի 1-ին կետի 7-րդ ենթակետի «է» պարբերության «1-5-րդ» ձևակերպումն անհրաժեշտ է փոխարինել ««ա»-«ե»» ձևակերպմամբ։

15․Հավելված 2-ի 1-ին կետի 8-րդ ենթակետի «ա» և «բ» պարբերությունների «, ինչպես նաև ոչ բնակելի տարածքների վերաբերյալ «Աղբահանության և սանիտարական մաքրման մասին» օրենքի 14-րդ հոդվածի 2-րդ մասի 1-5-րդ կետերով սահմանված դրույքաչափերի հետ անհամաձայնության դեպքում» բառերն անհրաժեշտ է հանել։

16․ Հավելված 2-ի 1-ին կետի 9-րդ և 10-րդ ենթակետերն անհրաժեշտ է հանել, քանի որ դրանք դուրս են Հավելված 2-ի կարգավորման առարկայի շրջանակներից, բացի այդ նշված դրույթները սահմանված են «Աղբահանության և սանիտարական մաքրման մասին» օրենքի 14-րդ հոդվածով։

Նշվածից ելնելով անհրաժեշտություն կառաջանա վերանայել նաև Հավելված 2-ի 1-ին կետի ենթակետերի համարակալումը։

17․ Հավելված 2-ի 1-ին կետի 12-րդ ենթակետի «գ» պարբերության «ժող․ նվագարաններ» ձևակերպումն անհրաժեշտ է վերանայել՝ հիմք ընդունելով «Նորմատիվ իրավական ակտերի մասին» օրենքի 21-րդ հոդվածի 2-րդ մասը, համաձայն որի՝ արգելվում են նորմատիվ իրավական ակտում կատարել բառերի կամ տերմինների անհարկի կրճատումներ, ինչպես նաև բառերի կամ տերմինների հապավումներ:

18․ Հավելված 2-ի 1-ին կետի 13-րդ ենթակետի կարգավորումները հաշվի առնելով՝ առաջարկում ենք Նախագծի նախաբանում հղում կատարել նաև Օրենքի 16-րդ հոդվածին։

19․ Հավելված 2-ի 1-ին կետի 20-րդ ենթակետում «ա»-«գ» պարբերություններում քառակուսի մետրերի սահմանումն առաջարկում ենք վերանայել՝ նկատի ունենալով, որ ներկայացված ձևակերպումներից բխում է, որ 100 և 200 քառակուսի մետրի համար վճար ըստ էության չի սահմանվում, քանի որ «մինչև 100» ձևակերպումը ենթադրում է «99», իսկ «մինչև 200»՝ «199»։

20․ Հավելված 2-ի 1-ին կետի 21-րդ ենթակետի «գ» պարբերության վերջում «։» կետադրական նշանն անհրաժեշտ է փոխարինել «,» կետադրական նշանով, իսկ «ը» պարբերության վերջում անհրաժեշտ է լրացնել «,» կետադրական նշանը։

**Իրավական ակտերի փորձաքննության**

**գործակալության պետի**

**պարտականությունները կատարող՝**



**Իվետա Թունիյան**